ཨཱན་གྷ་ཝེ་གིནི་ཧྥ་རན་སིའི་བུད་མེད་རྩོམ་པ་པོ་ཞིག་དང་།ཨེ་ཤ་ཡ་ཤར་མའི་ཞིབ་འཇུག་ཆེད་མཁས་པ་ཞིག་ཡིན་ཞིང་ད་ལོ་དགུང་ལོ་༥༧ཡིན།མོ་ལ་ཕ་རི་སིའི་བུད་མེད་ཀྱི་ཁྱད་ཆོས་དང་ལྡན་པའི་གདོང་བྱད་ལེགས་པོ་ཞིག་དང་གཟུགས་པོ་ཆུང་ཆུང་ཞིག་ཡོད་ལ།དུས་ཀུན་རླུང་གིས་སྐྱོད་པའི་སྐྲ་སུ་ལུ་ཁམ་མདོག་ཅན་ཞིག་ཀྱང་ཡོད།ཁ་བརྡ་བྱས་ཏེ་ཡིད་གཡོ་བར་གྱུར་བའི་དུས་སུ་མོས་ལག་ཟུང་གིས་མོ་རང་གི་སྐྲ་ལོ་ལ་རེག་པར་བྱེད་ནའང་སྐྲ་ཚོམ་བུ་དེ་མོའི་མགོ་ནས་སྐྲ་ཚུགས་གཞན་ཞིག་གི་རྣམ་པས་སྲ་ཚུགས་དང་དྲང་ཚུགས་ལྡན་པའི་ངང་འགྲེང་ངེས།མོའི་མིག་ཟུང་ལའང་དེ་ལྟ་བུའི་སྲ་ཚུགས་ལྡན་ཅིང་ཚོན་མདོག་ཅན་གྱི་ཤེལ་སྒྲོམ་གྱི་ནང་ནས་གཟབ་ནན་དང་བཅས་ཚུར་ལྟ་དུས།ཕྲན་གྱི་སེམས་ནི་མོའི་མིག་ནང་གི་བརྩེ་བ་དྲོན་པོ་དང་རང་དབང་གི་མེ་ལྕེས་ཞུ་བར་བྱེད་ལ།ཕྲན་གྱིས་ཁོང་དུ་སྦས་པའི་བསམ་དོན་མ་ལུས་ནི་སྤ་བཀང་སྟེ་སྒོར་འདྲེན་ནུས།